《醉书》
宋代·陈著

庚寅仲冬之八日，与诸兄弟诸子侄。
浊酒数杯菜一盆，醉后相忘见真实。
谁云人閒天地窄，但觉物外山林逸。
人生安能皆百年，洪崖浮邱亦浪传。
妻孥安稳鸡犬乐，此外无复有神仙。
甚哉世人不知足，苦积铢缕多买田。
子孙贤否谁能料，近足此身难自保。
举头问天天不应，聊向虚空一舒啸。
得一聚首便为福，得一晌閒真是宝。
但愿如安乐窝中长打乖，微醺著面春拍怀。
不愿如荷锸自随死便埋，以酒为命忘形骸。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。